Informatīvais ziņojums

Par situāciju valsts finansējuma piešķiršanai privātajām izglītības iestādēm

pedagogu darba samaksai periodam no

2014.gada 1.septembra līdz 2015.gada 31.augustam

**Izglītības un zinātnes ministrija**

**2014**

# **Ievads**

Izglītības un zinātnes ministrijas (turpmāk - IZM) sagatavotā Informatīvā ziņojuma “Par situāciju valsts finansējuma piešķiršanai privātajām izglītības iestādēm pedagogu darba samaksai periodam no 2014.gada 1.septembra līdz 2015.gada 31.augustam” (turpmāk – informatīvais ziņojums) mērķis ir sniegt analītisku informāciju par privāto izglītības iestāžu bērnu un skolēnu (turpmāk – izglītojamie) skaitu uz 2014.gada 1.septembri, tā salīdzinošu dinamiku ar iepriekšējiem atskaites periodiem (2013.gada 2.septembris un 2014.gada 27.maijs) un identificētiem problemātiskiem jautājumiem par nepieciešamā valsts finansējuma pedagogu darba samaksai un valsts sociālās apdrošināšanas obligātajām iemaksām (turpmāk – dotācija) noteikšanā.

Kārtību, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vispārējās vidējās izglītības programmas, kuras īsteno privātās izglītības iestādes (turpmāk – privātā izglītības iestāde), nosaka Ministru kabineta 2014.gada 1.jūlija noteikumi Nr.371 „Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vispārējās vidējās izglītības programmas, kuras īsteno privātās izglītības iestādes” (turpmāk – MK noteikumi Nr.371).

# **Kopējais izglītojamo skaits privātajās izglītības iestādēs**

# **uz 2014.gada 1.septembri**

MK noteikumu Nr.371 2.punktā noteikts, ka dotāciju privātā izglītības iestāde saņem, ja tā Valsts izglītības informācijas sistēmā (turpmāk – VIIS) līdz attiecīgā gada 5.septembrim ir ievadījusi un apstiprinājusi informāciju par izglītojamo skaitu attiecīgā gada 1.septembrī (pa klasēm (grupām) un izglītības programmām). Savukārt, saskaņā ar šo noteikumu 10.punktu, dotācijas apmēru periodam no 2014.gada 1.septembra līdz 31.decembrim IZM nosaka, pamatojoties uz informāciju par izglītojamo skaitu 2014.gada 1.septembrī un saskaņā ar 4.punktu, dotāciju periodam no kārtējā gada 1.janvāra līdz 31.augustam, IZM nosaka, pamatojoties uz informāciju par izglītojamo skaitu attiecīgā gada 1. septembrī. Līdz ar to periodiem no 2014.gada 1.septembra līdz 31.decembrim un no 2015.gada 1.janvāra līdz 31.augustam dotācijas apmēru privātajām izglītības iestādēm IZM nosaka, pamatojoties uz izglītojamo skaitu 2014.gada 1.septembrī.

IZM ir apkopojusi statistisko informāciju par izglītojamo skaitu privātajās izglītības iestādēs uz 2014.gada 1.septembri.

Kopējais izglītojamo skaits privātajās izglītības iestādēs vispārējās izglītības programmās uz 2014.gada 1.septembri ir:

1. 1.-12.klasēs - 4809 izglītojamie;
2. bērnu skaits vecumā 5 gadi un vairāk - 2252 izglītojamie.

Salīdzinot izglītojamo skaitu 1.-12.klasēs privātajās izglītības iestādēs 2014.gada 1.septembrī ar izglītojamo skaitu 2014.gada 27.maijā, tas ir pieaudzis par 104 izglītojamajiem, bet, salīdzinot ar 2013.gada 2.septembri, – pieaudzis par 426 izglītojamajiem.

*Attēls Nr.1. Izglītojamo skaita izmaiņas privātajās izglītības iestādēs 1.-12.klasēs.*

Bērnu skaits vecumā no 5 gadi un vairāk 2014.gada 1.septembrī, salīdzinot ar 2014.gada 17.maiju, ir pieaudzis par 400 bērniem, bet, salīdzinot ar 2013.gada 2.septembri – par 405 bērniem.

*Attēls Nr.2. Bērnu skaita vecumā no 5 gadi un vairāk izmaiņas privātajās izglītības iestādēs.*

IZM norāda, ka statistiskā informācija par kopējo izglītojamo skaitu privātajās izglītības iestādēs 1.-12.klasēs var atšķirties no tā izglītojamo skaita, kas ir par pamatu dotācijas noteikšanai. MK noteikumu Nr.371 5.punkts nosaka, ka IZM nosaka dotācijas apmēru privātajām izglītības iestādēm, kas īsteno akreditētas pamatizglītības un vispārējās vidējās izglītības programmas. Taču ir gadījumi, kad izglītības iestāde īsteno izglītības programmas, kuras nav akreditētas. Šāda situācija pieļaujama, jo Izglītības likuma (turpmāk – IL) 33.panta trešajā daļā noteikts, ka izglītības programma ir akreditējama Ministru kabineta noteiktajā kārtībā divu gadu laikā no tās īstenošanas uzsākšanas dienas un ne retāk kā reizi sešos gados.

Veicot VIIS datu pārbaudi un kontroles procesu privāto izglītības iestāžu ievadītajā un apstiprinātajā informācijā par izglītojamo skaitu 2014.gada 1.septembrī (turpmāk – izglītojamo skaita atskaites), IZM konstatēja, ka līdz izglītojamo skaita atskaišu apstiprināšanas termiņa beigām, t.i., š.g. 5.septembra plkst.24:00:

1. VIIS ievadījušas un apstiprinājušas izglītojamo skaita atskaites atbilstoši normatīvajos aktos noteiktajam bija 47 privātās izglītības iestādes par izglītojamo skaitu 1.-12.klasēs un 95 privātās izglītības iestādes par bērnu skaitu vecumā no 5 gadi un vairāk;
2. 3 vispārējās izglītības iestādes un 12 pirmsskolas izglītības iestādes VIIS nebija sagatavojušas un apstiprinājušas izglītojamo skaita atskaites atbilstoši normatīvajos aktos noteiktajam (skat. Tabula Nr.1) (turpmāk – minētās privātās izglītības iestādes).

IZM bija nodrošinājusi, ka informācija par nepieciešamību izglītojamo skaita atskaišu apstiprināšanai un izglītojamo skaita atskaites sagatave jau kopš š.g. 29.augusta bija pieejama VIIS sadaļā Iestādes -> Izdrukas -> Izglītojamo skaits. Papildus IZM visām privātajām izglītības iestādēm elektroniski bija izsūtījusi vēstules ar atgādni par nepieciešamību VIIS sagatavot un apstiprināt izglītojamo skaita atskaites atbilstoši normatīvajos aktos noteiktajā termiņā.

**Privātās izglītības iestādes,**

**kuras līdz 2014.gada 5.septembrim VIIS nebija sagatavojušas un apstiprinājušas izglītojamo skaita atskaites**

**par situāciju uz 2014.gada 1.septembri**

|  |  |  |  |  |  |  |
| --- | --- | --- | --- | --- | --- | --- |
| N.  p.  k. | Privātā izglītības iestāde | Bērnu skaits no 5 gadu vecuma un vairāk | Izglītojamo skaits 1.-12. klasēs | Dotācijas apmērs no 2014.gada 1.septembra līdz 31.decembrim | Dotācijas apmērs no 2015.gada 1.janvāra līdz 31.augustam | Dotācijas apmērs kopā |
|  | Rīgas Katoļu ģimnāzija | 15 | 151 | 47536 | 95072 | 142608 |
|  | Privātā alternatīvā vidusskola | 4 | 8 | 3028 | 6056 | 9084 |
|  | Rīgas Centra krievu privātģimnāzija | 0 | 17 | 6704 | 13408 | 20112 |
|  | Ģimenes izglītības centrs "Balodītis" | 10 | 0 | 2176 | 4352 | 6528 |
|  | Pirmsskolas izglītības iestāde - estētikas skola "Sparģelītis" | 16 | 0 | 2728 | 5456 | 8184 |
|  | Pirmsskolas izglītības iestāde "Mīlulis" | 8 | 0 | 1736 | 3472 | 5208 |
|  | Privātā pirmsskolas izglītības iestāde "BeBelv" | 27 | 0 | 5868 | 11736 | 17604 |
|  | Privātā pirmsskolas izglītības iestāde "Karlson" | 51 | 0 | 8696 | 17392 | 26088 |
|  | Privātā pirmsskolas izglītības iestāde "Maza Rasiņa" | 15 | 0 | 2560 | 5120 | 7680 |
|  | Privātā pirmsskolas izglītības iestāde "Mazputniņi" | 15 | 0 | 3264 | 6528 | 9792 |
|  | Privātā pirmsskolas izglītības iestāde "Montesori puķu dārzs" | 13 | 0 | 2220 | 4440 | 6660 |
|  | Privātā pirmsskolas izglītības iestāde "Montessori māja" | 5 | 0 | 852 | 1704 | 2556 |
|  | Privātā pirmsskolas izglītības iestāde "Remeos" | 41 | 0 | 6992 | 13984 | 20976 |
|  | Privātā pirmsskolas izglītības iestāde "Maziņš kā jūra" | 11 | 0 | 1880 | 3760 | 5640 |
|  | Privātā pirmsskolas izglītības iestāde “Mazais Brīnums” | 1 | 0 | 168 | 336 | 504 |
| Kopā | | 232 | 176 | 96408 | 192816 | 289224 |

*Tabula Nr.1. Privātās izglītības iestādes, kuras līdz 2014.gada 5.septembrim VIIS nebija sagatavojušas un apstiprinājušas izglītojamo skaita atskaites par situāciju uz 2014.gada 1.septembri.*

Izglītojamo skaits, kas nav iekļauts kopējā izglītojamo skaitā dotācijas apmēra noteikšanai ir 176 izglītojamie 1.-12.klasēs un 232 bērni vecumā no 5 gadi un vairāk, sastādot kopējo valsts finansējumu periodiem no 2014.gada 1.septembra līdz 2014.gada 31.decembrim un no 2015.gada 1.janvāra līdz 31.augustam 289224 EUR. Šo valsts finansējuma apmēru IZM var nodrošināt piešķirtā finansējuma apakšprogrammas 01.05.00. “Dotācija privātajām mācību iestādēm” ietvaros.

MK noteikumu Nr.371 2.punktā ir paredzēts noteikts termiņš, līdz kuram privātajām izglītības iestādēm ir jāveic noteiktas darbības, kas tām garantē iespēju saņemt valsts finansējumu, šis noteiktais termiņš ir materiāli tiesisks prekluzīvs (likumisks) termiņš. IZM ieskatā, tās privātās izglītības iestādes, kas līdz noteiktajam termiņam nebija izpildījušas normatīvajā aktā ietverto nosacījumu, nebija tiesīgas saņemt valsts finansējumu par attiecīgo periodu. Tādēļ IZM 2014.gada 3.oktobra rīkojumos Nr.421 “Par valsts dotācijas piešķiršanu privātajām izglītības iestādēm, kuras īsteno pamatizglītības un vidējās izglītības programmas” un Nr.420 “Par valsts dotācijas piešķiršanu privātajām izglītības iestādēm, kuras īsteno pirmskolas izglītības programmas bērniem no piecu gadu vecuma līdz pamatizglītības ieguves uzsākšanai” nav iekļāvusi minētās privātās izglītības iestādes.

Vispārējās izglītības likuma (turpmāk – VIL) 20.1.panta pirmajā daļā un 32.panta pirmajā daļā ir noteikts, ka bērnu no piecu gadu vecuma sagatavošana pamatizglītības ieguvei un pamatizglītības ieguve ir obligāta. IL 59.panta otrajā daļā noteikts, ka privātās izglītības iestādes finansē to dibinātāji un valsts piedalās privāto izglītības iestāžu pedagogu darba samaksas finansēšanā Ministru kabineta noteiktajā kārtībā, ja šajās izglītības iestādēs tiek īstenotas pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai, akreditētas pamatizglītības un vispārējās vidējās izglītības programmas. Savukārt IL 59.panta 2.1 daļā noteikts, ka privātajās izglītības iestādēs valsts pirmsskolas izglītības vadlīnijām, pamatizglītības un vispārējās vidējās izglītības valsts standartiem atbilstošas mācību literatūras, metodisko līdzekļu, papildu literatūras (uzziņu literatūras) un digitālo mācību līdzekļu un resursu (elektronisko izdevumu) iegādi finansē no valsts budžeta līdzekļiem un valsts budžeta mērķdotācijām.

IZM vērš uzmanību, ka minētajās privātajās izglītības iestādēs, valsts finansējuma nesaņemšana var būtiski skart izglītojamo tiesības un tiesiskās intereses izglītības jomā, gan pedagogu darba samaksas nodrošinājumu. IL ir noteiktas izglītojamo tiesības uz valsts vai pašvaldības apmaksātu pirmsskolas izglītības, pamatizglītības un vidējās izglītības ieguvi, vecākiem ir tiesības izvēlēties izglītības iestādi, kurā bērns iegūst izglītību un noteikts, ka valsts piedalās privāto izglītības iestāžu pedagogu darba samaksas finansēšanā. Ņemot vērā iepriekš minēto un faktu, ka viens no izglītības iestādes uzdevumiem ir organizēt un īstenot nepārtrauktu izglītošanas procesu, kas nodrošinātu valsts izglītības standartā noteikto izglītības mērķu sasniegšanu, tad valsts finansējuma nesaņemšana var būtiski ietekmēt minēto privāto izglītības iestāžu nepārtrauktas darbības nodrošināšanu un tiek kavēta pedagogu darba samaksa.

Esošās situācijas risinājumam IZM par lietderīgu uzskatīja iegūt no minētajām privātajām izglītības iestādes tos datus, kurus noteikumu Nr.371 noteiktajā kārtībā izglītības iestāde līdz attiecīgā gada 5.septembrim ievada VIIS. Līdz ar to IZM š.g. 22.septembrī no plkst.8.30 – 17.00 minētajām privātajām izglītības iestādēm VIIS atjaunoja iespēju izglītojamo skaita atskaites sagatavošanai, pārbaudei un apstiprināšanai par izglītojamo skaitu 2014.gada 1.septembrī. Korekcijas un precizējumi izglītojamo skaita atskaitēs pēc noteiktā termiņa vairs nav iespējami.

Tā kā normatīvais regulējums, kurš nosaka, ka dotāciju privātā izglītības iestāde saņem, ja tā VIIS līdz attiecīgā gada 5.septembrim ir ievadījusi un apstiprinājusi informāciju par izglītojamo skaitu attiecīgā gada 1.septembrī, ir noteikts MK noteikumos Nr.371, tad, ņemot vērā iepriekš minētās situācijas skaidrojumu un, lai tiktu nodrošināts iesāktā izglītības procesa turpinājums, ir nepieciešams Ministru kabineta lēmums par valsts finansējuma piešķiršanu informatīvajā ziņojumā minētajām privātajām izglītības iestādēm.

Izglītības un zinātnes ministre I.Druviete

Vizē:

Valsts sekretāre S.Liepiņa

22.10.2014.

1480,

D.Siliņa,

67047782,

dita.silina@izm.gov.lv